lees | © My Klaskamer - idees en gedagtes uit 'n juffrou se pen
Juffer	afrikaans, lees, storie	boeke, boekmerkies, lees, wêreld boeke dag, wêreld boeke nag	Lewer kommentaar
Dit is byna Wêreld Boeke Dag en Nag.
Stel lysies saam van wat julle graag wil lees en neem dit saam as julle weer die biblioteek besoek.
Boeke Dag vind ‘n dag na Aarde Dag plaas. Kan julle interessante boeke oor die aarde en natuur kry om te lees?
Gee vir elke opvoeder die geleentheid om ‘n lootjie met ‘n boek se besonderhede te trek. Neem die persoon op terwyl hy/sy die storie voorlees en stuur die versameling beeldmateriaal aan gesinne om voor bedtyd te speel.
Stuur ‘n herinneringsboodskap of -grafika via sosiale media en elektroniese boodskapdienste uit.
Mik daarna om 15 – 30 minute lank te lees.
Lees Idees: Boeke Dag(drukbaar)
Tik gerus soekterme soos “leeslys, leesreeks, boekmerk, boeke dag, boeke nag, biblioteek…stories” by die soekblokkie vir soortgelyke idees in.
Juffer	afrikaans, Graad 1, Graad 2, Graad 3, lees	lees, luidleesdag	6 Kommentaar
Luidleesdag word vanjaar op die 1ste Februarie gevier.
luidlees opsies boek vraelys
Nooi die outjies om ‘n laken, kombers en kussings skool toe te bring om ‘n leesfort te bou. Hang kersliggies aan die binnekant of laat ‘n bietjie sonlig (venster) in.
Hou ‘n boekbesprekingskring. Stel riglyne voor soos:
Moenie die res van die boek weggee nie.
Vergelyk iets in die boek met iets in jou lewe, ‘n boek of ‘n toneel in ‘n fliek. “Dit herinner my aan…”
Luister na jou maat.
Jy mag aansluit by ‘n maat of iets aanvullends sê.
Bring ‘n oulike (kort) storie, rympie of leesstuk skool toe. Sit in groepe en maak beurte om vir die maats van jou stukkie te vertel. (“Show and tell”) Steek die stukkies teen ‘n kennisgewingsbord vas sodat maats dit later kan lees of lees dit self voor.
Trek soos ‘n karakater aan en vra ‘n klein donasie die klas se boekrak.
Maak beurte om maats se leeswerk op te neem. Kyk daarna en bespreek goeie tegnieke (vermy die glipse). “Sjoe, jy het goeie aandag aan die leestekens geskenk…Jy lees mooi duidelik…Ek hou daarvan dat jy jou klanke kennis gebruik om daardie moeilike woorde te lees…”
Omskep die positiewe kommentare in “Ek kan…”/”Ek weet hoe” muurprente (bv. Ek kan asem haal by die punt.) of selfs boekmerkies.
As jy ‘n private kommunikasietoep soos SeeSaw gebruik, stuur die leesvideo of -foto’s direk aan die betrokke ouers.
Hou makker leestye met maats uit ‘n ander klas of ‘n ander graadvlak.
Nooi familielede (vrywilligers) om na die leesgroepe te luister of individuele leerders te luister. Skamer outjies kan dalk aanvanklik net na die storie luister.
Vra vir donasies sodat jy leesfoontjies kan laat maak of dalk is daar ‘n ouer wat ‘n skenking sal maak 😉
Tik gerus soekterme soos “Luidlees, lees, boekmerk, sigwoord, flitskaart, stories, leeslys, leesreeks, biblioteek, boeke dag, boeke nag…” by die bruin soekblokkie aan die regterkant in vir soortgelyke (en meer) idees.
Juffer	afrikaans	biblioteek, boek, lees	Lewer kommentaar
Biblioteekweek is ‘n ideale tyd om die dorpsbiblioteek te besoek. Wat kan ‘n mens alles daar doen? Lees ‘n mens slegs boeke? Wat kan ‘n mens alles uitneem?
Kort die boeke in die skoolbiblioteek herstelwerk? Kry vrywilligers om boeke te herstel, die rakke af te stof of om die vertrek ‘n bietjie reg te ruk.
Dink aan ‘n tema en betrek dit gedurende lesse en leestye. Speel ‘n liedjie (wat by die tema aansluit) oor die interkomstelsel om ‘n leestyd aan te kondig en lees dan totdat die liedjie weer speel (bv. 10 minute lank). Stal verskeie stories in verband met die tema uit en hou raaiselkompetisies waar kinders aanhalings uit die boeke oplos. Nooi gaslesers (soos ouers, besigheids eienaars, ens.) om boeke aan individuele klasse of aan graadgroepe voor te lees. Versier elke klas se deur soos die voorblad van ‘n storieboek en wees lekker kreatief.
Tik gerus soekterme soos “biblioteek, lees, boekmerk, leeslys, leesreeks, rympies, luidlees…” by die bruin soekblokkie aan die regterkant in vir meer idees.
Juffer	2018, Graad 1, Graad 2, Graad 3, lees	lees, luidleesdag	Lewer kommentaar
Wat doen jul skool jaarliks vir Luidleesdag? Min tyd vir lees? Probeer die volgende:
soek die verklarings van woorde in ‘n klaswoordeboek op
lees die lirieke van gunstelingliedjies
lees opskrifte in die klas
lees sigwoorde soos die dae van die week of maande van die jaar
lees stories vir mekaar
lees stories vir ‘n ouer of ‘n jonger graadvlak
ruil klasse en lees stories vir ‘n ander klas
lees boeke in die biblioteek of iewers op die skoolgrond (bv. onder ‘n skaduboom)
bespreek prentjies en voorspel wat moontlik in die storie gaan gebeur
lees jul leesboek vir die hoof
stap ‘n entjie en lees al die padborde of kennisgewings langs die pad
lees verjaarsdae en telefoonnommers
Knyp gerus ‘n paar minute gedurende die skooldag of tuis vir ‘n leestydjie af 😉
Tik gerus soekterme soos “lees, sigwoord, flits, komponente, nuwe leser, leesreeks, leeslys, biblioteek…” by die bruin soekblokkie aan die regterkant in vir verskillende idees en vorige skrywes.
Juffer	afrikaans	boeke nag, lees	Lewer kommentaar
23 April is Wêreld Boeke Nag. Besluit op ‘n leestyd van ‘n halfuur tot ‘n uur voor slaaptyd – waartydens die outjies kan lees of na ‘n storie kan luister.
Tik gerus soekterme soos “stories, toeps, lees, biblioteek” by die bruin soekblokkie aan die regterkant in vir heelwat soortgelyke idees.
Juffer	afrikaans	Boekedag, lees, luidleesdag, moedertaaldag	4 Kommentaar
Die volgende maand is deurspek met lees-, taal- en boekgenot: Luidlees-, Moedertaal- en Wêreld Boekedag vind binne enkele dae na mekaar plaas.
1. Bou woorde met los kaartjies:
Gebruik klankkaartjies* om sigwoorde, spelwoorde en sinne na te bou.
Neem die woorde af en druk die foto’s op A4-velle uit of…
Plak die woordbouwerk op groot velle papier om die spogwerk teen mure aan te bring.
Bou die name van gunstelingboeke.
Bou kort gediggies.
2. Maak boekmerke:
Vir persoonlike gebruik.
Vir die klas se leeshoekie.
Vir die biblioteek.
Om aan ‘n ander klas of graadgroep te gee.
3. Hou ‘n muntlegging vir nuwe leesboeke.
4. Begin ‘n tradisie waar kinders leesboeke of ‘n geldjie skenk wanneer hulle verjaar. (As die outjie 7 jaar oud word – R7, ens.)
5. Sny oulike artikels uit ou tydskrifte om in ‘n leesbundel te bind of plaas dit in ‘n plastieklêer (flip file) in die leeshoekie.
6. Stel ‘n aftelwekker (timer) waartydens die outjies lees. Indien hulle daarin slaag om stilletjies vir byvoorbeeld 5, 10, 15 of 20 minute te lees, kan Juffrou of die skoolhoof later in die dag vir die klas ‘n storie lees.
7. Maak ‘n groot kopie van ‘n gunstelingboek se voorblad om op die klasdeur te plaas. Die Grondslagfase kan byvoorbeeld boeke uit hul leesreekse kies en pastelle, vetkryt en verf gebruik om die groot deurprent mee mooi te maak. Na afloop van die spesiale dae, kan die prente dan na die biblioteek skuif en gereeld om geruil word.
8. Laat die outjies byvoorbeeld aan oulike plekke dink waar hulle graag sou lees (ook saam met wie, vir wie, wanneer, ens.). Neem ‘n foto van die outjie, druk dit op ‘n bladsy (groot of klein) en voeg die sin by. Bv. Ek lees graag op die swaai. Ek lees graag op die mat. Betrek bekende sigwoorde of gebruik selfs die tweede taal. Bv. Ek lees graag op die blou mat. I love to read on the blue swing…Bring die mini-stories teen die gangmure aan of bind dit in ‘n boekie. Indien dit op ‘n karton (manilla – dalk A6-grootte) gedruk word, kan ‘n mens die individuele foto’s of kaartjies as boekmerke gebruik.
9. Daar is deesdae stories op Android en Apple toestelle beskikbaar – asook stories op die internet om vir die klas te speel. (Loer gerus ook na hierdie e-boeke.)
10. Indien jy ‘n slimfoon of tablet het, maak hierdie dokument oop en gebruik die QR Leser om na die stories te kyk.
11. Geniet die outjies rympies? Vergroot die rympies tot een rympie per bladsy en lamineer of plaas dit in ‘n lêersakkie. Sódoende kan dit apart of in ‘n lêer gestoor word. ‘n Mens kan dieselfde met die lirieke van gunstelingliedjies doen.
12. Het jul skool ou ensiklopedieë? Merk bekende onderwerpe met boekmerke, sodat die outjies self kan lees.
Sien gerus ook vorige skrywes soos die volgende en tik soekterme soos “ABC, flits, sigwoorde, hersien, lees, Luidleesdag, Moedertaaldag, Boekedag, boekmerk” by die bruin soekblokkie aan die regterkant in vir soortgelyke idees:
I love to read, Ek lees graag, *a-z-kaartjies, Versprei die boodskap
Lekker lees en loer gerus weer in 😉
Juffer	afrikaans	biblioteek, biblioteekweek, lees	1 Kommentaar
Biblioteekweek duur vanjaar 10 dae – van 11 tot 21 Maart. Fokus op lewenslange leer en die bemagtiging van jong lesers.
Besoek die dorpsbiblioteek en die skool s’n. Hoe vergelyk die twee en wat is anders? Kry jy soortgelyke boeke by soortgelyke aanwinsnommers?
Neem ‘n selfie met jou gunstelingboek en maak ‘n muurcollage van die klas se foto’s.
Selfie kunswerke gaan beslis die oog vang. Gebruik media soos pastelle om die bladsye helder en aanloklik te maak. Skryf die boek se titel en aanwinsnommer onderaan die kunswerk en versier dan die gange daarmee.
Gebruik groot rolle/velle papier om bo-oor deure te pas. Teken ‘n groot boekomslag daarop en skryf as ‘n klas kort aanbevelings daarop.
Gebruik ‘n toep en ‘n webwerf om QR-kodes te skep waar jong lesers na stories kan luister. Verskaf oorfone en tablette hiervoor.
Betrek luisterstories – CD’s en boeke.
Gebruik ‘n Kindle toep (of storie toeps) waar outjies saam-saam of alleen na stories kan luister.
Rol die omslae van verskeie boeke af, laat die outjies dit inkleur en versier die gange. Dit behoort die belangstelling te prikkel vir later.
Hou ‘n pajamadag of trek soos ‘n karakter aan.
Laat die outjies kort dialoë oor ‘n boek skryf. Voer dit op of hou ‘n poppekas.
Ouer kinders kan boekbesprekings hou. Verskaf dieselfde boek aan klein groepies en gee 15 minute sodat hulle daaroor kan gesels. Vra dat hulle na mekaar luister en indien hulle by die kommentaar of gedeelte aanklank vind, kan hulle ‘n bydrae lewer. (Watter deel was vir jou interessant? Waaraan het dit jou laat dink?)
Deel klasse uit die verskillende fases by makker leesgroepe in en kies kort stories om aan mekaar voor te lees. Kies ‘n periode daarvoor en hou gereelde leestye.
Hou ‘n “spog met ons leeshoekie” of “spog met ons biblioteek” aand. Nooi die ouers en gesinne (of selfs inwoners van ‘n plaaslike ouetehuis) om saam met ‘n graadgroep stories te lees, muurprente te maak, woordspeletjies te speel (soos Krabbel/Scrabble), ens. Vra vir ‘n vrywillige donasie waarmee die skool nuwe boeke kan aankoop.
Sien ook: Biblioteekweek, Lees